google/wiki40b huggingface dataset:
Frivillighetsprisen

Den nasjonale Frivillighetsprisen er en pris som hvert år deles ut av samarbeidsforumet Frivillighet Norge på FNs internasjonale dag for frivillighet den 5. desember til en person eller gruppe som har utmerket seg med frivillig innsats. Norsk Tipping har siden 2015 gitt 50.000 kroner til et formål utpekt av vinneren av Frivillighetsprisen.  
Prisutdelingen ble overtatt av Frivillighet Norge fra Kultur- og kirkedepartementet i 2005.
Gabe Newell

Arbeid

Etter å ha droppet ut fra Harvard University, jobbet Newell tretten år hos Microsoft. Han ble inspirert av Michael Abrash, som sluttet å jobbe hos Microsoft for å jobbe på videospillet Quake. Newell og en annen Microsoft-ansatt, Mike Harrington, bestemte seg for å forlate Microsoft for å grunnlegge Valve og for å utvikle videospillet Half-Life, i 1996.
Gabe Newell og Valve har publisert mange spill.
Gámanjunni

Ustabile fjellpartier

Lokalitetene er kalt henholdsvis Gámanjunni 1, 2 og 3, og ligger alle i vestskråningen ned mot Manndalen. Lokalitet 3 overvåkes kontinuerlig av seksjon for fjellskredovervåkning i NVE, på grunn av at det vurderes som et høyrisikoobjekt.

Gámanjunni 1

Lokalitet 1 er det sørligste av de tre. Det er et stort område, og ble i 2008 vurdert til å være et av de største registrerte ustabile fjellpartiene i Norge som viser bevegelse, med et estimat på 17 millioner kubikkmeter masse. Området ble målt inn med GPS i 2007, og basert på geologisk feltarbeid og målinger fram til 2011 anbefalte NGU å følge opp med nye GPS-målinger med intervaller på 2–4 år, eventuelt supplert med ekstensjonsmålebånd på tvers av sprekker. Det var da et misforhold mellom målingene, som viste inaktivitet, og feltobservasjonene, som tilsa aktivitet. GPS-målepunktene fikk deretter mindre feilmargin ved at de ble koblet sammen med målepunktene i lokalitet 3, og anbefalingene fra NGU i 2013 tilsa målinger med 1–3 års intervaller, og utarbeidelse av en større risikoanalyse.

Gámanjunni 2

Lokalitet 2 ligger en kilometer nord for lokalitet 1. Dette er en blokk som er ca. 150m lang og 170m bred. Dybden kan være mellom 50 og 100 meter. Disse målene gir et estimert volum på ca. 1,3 til 2,6 millioner kubikkmeter. Observasjoner viser at blokken er i aktiv bevegelse, og satellittmålinger viser at hastigheten er 6–7 millimeter i året.

Gámanjunni 3

Denne nordligste lokaliteten er et klart avgrenset område som består av en blokk som faller ut mot dalen. Blokken er estimert til å bestå av 26 millioner kubikkmeter masse av glimmergneis, glimmerskifer, metasandstein og amfibolitt, som kan rase 1 060 meter ned i dalen. Avstanden fra blokken til bakskrenten er 150 meter, og prøver viser at blokken startet sin bevegelse for rundt 7 000 år siden. En rapport fra 2016 konstaterer at den øvre delen av det ustabile fjellpartiet beveger seg 5 cm i året, med et fall på mellom 40 og 50 grader. Denne bevegelseshastigheten er mer enn dobbelt så høy som gjennomsnittet gjennom bevegelsesperioden. Bevegelsen lenger ned er rundt 3 cm i året, og med lavere fallvinkel.
Sannsynligheten for fjellskred ved Gámanjunni 3 er vurdert til høyere enn 1/100 pr. år. Faren for at menneskeliv skal gå tapt ved et slikt skred gjør at fjellpartiet kategoriseres som et høyrisikoobjekt, og det overvåkes derfor kontinuerlig av NVE. I tillegg til farene forbundet med fjellskredet i seg selv, er det også risiko knyttet til at et eventuelt skred vil demme opp Manndalselva. Et dambrudd i skredmassene vil føre til en bølge med vannføring på 2 000 m³/s, som vi nå fjorden på to timer.
Metodene for overvåking av fjellpartiet er GPS-målinger, bakkebasert laserskanning, InSAR-satellittovervåkning og bakkebasert radarmåling. Lokaliteten ble første gang befart geologisk med tanke på skredfare i 2009, og kontinuerlig bakkebasert radarmåling ble satt opp i 2016.
Den kontinuerlige overvåkinga gjør at NVE kan sende ut varsel om evakuering tre døgn før et forventa ras. Kommunen har iverksatt byggeforbud i risikoområdet, der det fra før av ligger 10–15 hus.
Alter Orient und Altes Testament

Alter Orient und Altes Testament (kort AOAT) er en bokserie som utgis i Münster i Tyskland av Manfried Dietrich, Oswald Loretz og Hans Neumann. Det er kommet ut flere hundre bind. Dette er en av de viktigste publikasjoner innen Altorientalistik (som utenfor Tyskland for det meste kalles assyriologi og studier av Midtøsten-arkeologi.
Bindene 1 til 42 utkom på forlaget Butzon und Bercker (Kevelaer), bindene 200 til 244 på Neukirchener Verlag, alle videre bind på Ugarit-Verlag i Münster.
Olpe

Olpe  er en by i den tyske delstaten Nordrhein-Westfalen. Byen har et areal på 85,88 kvadratkilometer og en befolkning som per 31. desember 2006 var på 25 612 innbyggere.
Olpe ligger cirka 60 km øst for Köln og 20 km nordvest for Siegen. Like nord for byen ligger en av delstatens største kunstige innsjøer, Biggesee.
Generalinspektør

Generalinspektør har flere betydninger.

Norge

I Norge er generalinspektør tittelen på hovedansvarlig offiser i en av Forsvarets forsvarsgrener: Generalinspektøren for Hæren, Generalinspektøren for Sjøforsvaret, Generalinspektøren for Luftforsvaret og Generalinspektøren for Heimevernet. I tillegg kommer Generalinspektoratet for informasjonsinfrastruktur.

USA

I USA er generalinspektør (engelsk inspector general) en tjenestemann med ansvar for å granske virksomheten til et offentlig organ. Alle føderale departementer og frittstående etater har en generalinspektør, som rapporterer direkte til ledelsen og samtidig er pålagt å holde Kongressen direkte orientert. Generalinspektørene skal bidra til at organisasjonen oppnår sine målsetninger ved å benytte en systematisk og strukturert metode for å evaluere og forbedre effektiviteten og hensiktsmessigheten av organisasjonens prosesser og programmer, og skal forebygge og bekjempe sløsing og svindel med føderale midler.
Seiling under Middelhavslekene 2013

Seiling under Middelhavslekene 2013. Seiling var en av flere sporter under de syttende middelhavslekene som ble arrangert i Mersin i Tyrkia i perioden 20. til 30. juni 2013. Det var fjortende gangen som seiling var med på programmet under middelhavslekene. Det ble konkurrert i to klasser for menn og to for kvinner. Kroatia ble beste nasjon med tre gullmedaljer foran Frankrike med en.
Hans Munk

Liv

Munk ble født i København hvor han tok doktorgraden i 1793. Han ble amtsfysikus i Stavanger amt 1799–1803, og ble dermed også lege ved radesygehuset samme sted. I årene 1803–1806 ble han amtsfysikus i Buskeruds amt før han i årene 1806–1817 var amtsfysikus i Smaalenenes amt. I denne siste perioden falt det i hans lodd å obdusere de fire ofrene etter massemorderen Peter Westerstrøm. Han avsluttet karrieren som amtsfysikus i Bratsberg 1817–1848.
Munk publiserte i 1815 en artikkel hvor han hevdet at radesyke egentlig var en manifestasjon av syfilis.
Ole Kristian Bratset

Bakgrunn

Ole Kristian Bratset er oppvokst i Lier i Buskerud og har studert historie og politikk ved the University of Edinburgh.
Bratset var aktivt engasjert i ANSA så vel som andre studentorganisasjoner i Skottland i studietiden og ble valgt inn i ANSAs hovedstyre etter studiene i 2015. I august 2016 ble han valgt som president for ANSA.
Bratset er også lokalpolitiker i Lier kommune for Høyre.
Skjold Nesttun Janitsjar

Konserter

Skjold Nesttun Janitsjar har de siste årene spilt konsert med flere større artister. Artister som Jan Eggum og Wenche Myhre er bare to av disse.
Johann av Slesvig-Holsten-Gottorp

Bakgrunn

Johann var sønn av hertug Johan Adolf av Slesvig-Holsten-Gottorp og hustru Augusta av Danmark. Han var nevø av fyrstbiskop Johan Frederik, som han etterfulgte.

Virke

I årene 1625–31 foretok han lengre utenlandsreiser, mens han i 1632 deltok i Gustav Adolfs krigstog i Tyskland. I 1621 var han blitt subkoadjutor, i 1631 koadjutor og valgtes i 1634 til biskop i Lübeck stift. Han utbygde slottet i Eutin, hadde vitenskapelige interesser og samlet lærde omkring seg.

Familie

Den 7. mai 1640 giftet han seg med prinsesse Julia Felicitas von Württemberg-Weiltingen (1619–1661), datter av hertug Julius Friedrich (Württemberg-Weiltingen) (1588–1635). De fikk sammen fire barn, men ekteskapet var ulykkelig og biskopen søkte omsider skilsmisse, for å gifte seg til venstre hånd med kammerpiken Christine Clüvers. 
Johann døde 21. februar 1655 på Eutin, nesten seks år før sin fraskilte hustru. Paret ble stedt til hvile sammen med deres avdøde barn i fyrstegraven i Slesvig domkirke.
Who's Afraid of the Big Bad Wolf

«Who's Afraid of the Big Bad Wolf» er en amerikansk sang skrevet av Frank Churchill med tilleggstekst av Ann Ronell, som opprinnelig var med i Disney-tegnefilmen De tre små griser (The Three Little Pigs) fra 1933. Den blir fremført av Fiddler Pig og Fifer Pig (med stemmene til Mary Moder og Dorothy Compton) mens de arrogant tror at deres hus av strå og kvister vil beskytte dem mot Den store stygge ulven (med stemmen til Billy Bletcher). Sangens tema gjorde den til en stor hit under Den store depresjonen og den fortsetter å være én av Disneys mest velkjente sanger. Tallrike artister og musikkgrupper har laget coverversjoner av den.

Gjenbruk av Disney

Sangen ble brukt på nytt i oppfølgerne til De tre små griser. Den var med i Sing Along Songs-videoen, I Love to Laugh, og har vært utgitt på tallrike Disney-innspillinger.
Fresvik

IL Modig

IL Modig er Fresviks idrettslag. IL Modig har følgende undergrupper:
Friidrettsgruppa
Trimgruppa
Skigruppa
Skøytegruppa
Kultur- og marknadsnemnda
Spinninggruppa
Vektløftargruppa
Idrettsskulen
Storesteinsklygarane (buldregruppe)
IL Modigs største arrangement er Mensen Ernst minneløp. IL Modig står ellers for mange av de organiserte og uorganiserte aktivitetene i bygda.

Mensen Ernst minneløp

Mensen Ernst minneløp er et mosjonsløp til minne om den norske ultraløperen Mensen Ernst. Løpet finner sted hvert år i Mensen Ernsts egen hjembygd Fresvik i Sogn og Fjordane. Løpet arrangeres som oftest siste helga i juni. Løpet har fokus på å være et løp for alle, uavhengig av nivå, erfaring eller forutsetninger. Løpet har 4 ulike distanser fra 1,5 km til 12 km, i tillegg til å tilby 400 m barneløp og 400 m rullestolløp. Løpet har vært arrangert siden 1987. Du kan lese mer om løpet på Facebooksiden Mensen Ernst minneløp eller nettsiden www.mensenernst.org

Fres festival

Fres Festival er en musikkfestival som blir arrangert på gården Skau i Fresvik. Musikkfestivalen ble startet av to idealister der den ene tilfeldigvis hadde tilgang til en
gård, gjennom blodsbånd. 2005 var det første året festivalen ble arrangert, og den har bare vokst seg større siden da, både i popularitet av besøkende og av artister.
Festivalen tiltrekker seg over 1000 besøkende fra alle aldersgrupper både lokalt og regionalt. Artistene kommer fra hele landet, men festivalen har et godt vestlandsfokus.
"Fresn" som festivalen blir kalt, blir arrangert siste helga i juli hvert år. I tillegg til god musikk kan Fresn også tilby aktiviteter som guida toppturer og kajakkturer.

Historie

Bygden er kjent fra jernalderen. Den bestod av selveide gårder, men fra ca. 1400 kom de fleste av eiendommene inn under Fresvik gods. Godset bestod frem til midten av 1800-tallet, da det ble oppdelt og solgt ut. 
Langdistanseløperen Mensen Ernst og poeten Jon O. Bøtun kom fra Fresvik. Ingeborg Olsdotter Grønlien fra Grønlid på Fresvikåsen ble i 1845 henrettet, som den nest siste i Sogn og Fjordane, ved halshugging. Hun hadde drept sin far.
Hestesport under Sentralamerikanske og karibiske leker 1959

Hestesport under Sentralamerikanske og karibiske leker 1959. Hestesport var en av flere sporter i de åttende sentralamerikanske og karibiske leker som ble arrangert i Caracas i Venezuela i perioden 6. til 15. januar 1959. Det var femte gangen som hestesport var med i de sentralamerikanske og karibiske leker. Det var to øvelser, individuelt og lagkonkurranse i sprangridning. Mexico ble beste nasjon, de vant begge gullmedaljene.
Johnny Copeland

Karriere

Copeland var påvirket av T-Bone Walker, dannet bandet Dukes of Rhythm i Houston, Texas, og gjorde sin platedebut i 1956. Året etter signerte han platekontrakt med Duke Records. Selv om hans tidlige plater fikk liten kommersiell suksess, oppnådde han økende populariet de neste to årene.
Hans tidlige platekarriere omfavnet blues, soul og rock and roll. Han fortsatte å spille inn singleplater for ulike plateselskaper. Hans første singler var «Rock 'n' Roll Lily», «Down On Bending Knees» og «Please Let Me Know».
Han flyttet til New York i 1979 og holdt konserter. I 1981 signerte han platekontrakt med Rounder Records, for hvem han laget musikkalbum som Copeland Special (1981) og Bringing It All Back Home (1985), la ut på lange turneer og på festivaler som Long Beach Blues Festival i 1983, og San Francisco Blues Festival i 1988. Han ble tildelt en Grammy i 1987 for beste tradisjonelle bluesalbum for albumet Showdown !, sammen med Albert Collins og Robert Cray. I 1985 spilte Copeland på Montreux Jazz Festival, som gjest med Stevie Ray Vaughan and Double Trouble.
Hans senere år ble preget av dårlig helse på grunn av en medfødt hjertefeil og han døde 60 år gammel, i Harlem, New York.
Hans datter, Shemekia Copeland, har hatt en vellykket karriere som sanger.
Satan's sirkus

Satan's sirkus er et musikkalbum med Apollo, utgitt i 2004. Albumet lå en uke på VG-lista og endte med 33.-plass som beste plassering.
Coilodes

Utseende

Små til middelsstore, ovale, blanke, brunlige biller. Dekkvingene er nokså kraftig punktert, punktene danner rader men ikke punktstriper. Leggene på forbeina har tre kraftige tenner.

Utbredelse

Slekten er utbredt i Mellom- og Sør-Amerika.
Sande skole (Sola)

Sande skole er en offentlig barneskole i Sola kommune opprettet i 1999. Bokmål er skolen sitt hovedmål. Skolen har ca 40 lærer og ca 300 elever fordelt på de sju trinnene fra 1. til 7. klasse. Skolen ligger nær Sola sentrum og Sola Kulturhus. 
Adresse er Stemvegen 36, 4050 Sola
Nakh

Nakh-folk (også kalt vainakh eller veinakh) er en gruppe av folkeslag i Nord-Kaukasus som snakker nakh-språk. De omfatter tsjetsjenere, ingusjere, batsere og kistere. «Nakh» brukes synonymt med uttrykket «vainakh» (som betyr «vårt folk»), unntatt i lingvistisk sammenheng, hvor uttrykket vainakh er begrenset til språkene tsjetsjensk og ingusjisk. Selv om tsjetsjensk og ingusjisk er nært nok beslektet til å kunne anses som fjerne dialekter av samme språk, så er ikke folkeslagene nært beslektet genetisk, noe som indikerer et tilfelle av språkskifte en gang i fortiden.
Journey 2: The Mysterious Island

Handling

Sean Anderson (Josh Hutcherson) får en kodet beskjed av bestefar Alexander (Michael Caine). Etter at morens nye kjæreste Hank (Dwayne Johnson), som har fortid fra marinen, finner ut hva koden betyr og Sean legger to og to sammen, drar de sammen for å finne den mystiske øya, som er beskrevet i romanene Den hemmelighetsfulle øya av Jules Verne, Gullivers reiser av Jonathan Swift og Skatten på sjørøverøya av Robert Louis Stevenson. Hank tror opprinnelig ikke på at øya eksisterer, men blir med delvis for å blidgjøre Sean, samt at han lover Seans mor Liz (Kristin Davis) å passe på at han ikke kommer til skade.
For å komme seg dit sitter de på med tourguiden og helikopterpiloten Gabato (Luis Guzmán) og hans vakre datter Kailani (Vanessa Hudgens), som Sean øyeblikkelig faller for og som ikke returnerer følelsene hans - iallfall ikke til å begynne med. Begge er i utgangspunktet uvillige til å ta dem med i ut i stormen, men går med på det mot betaling. Reisen er dermed igang, og de finner etterhvert øya, til både Hanks, Kailanis og Gabatos store overraskelse. Det viser seg at én ting er å finne Alexander - en helt annen er å overliste en rekke kjempemonstre som befinner seg på øya, samt at øya står i fare for å oversvømmes innen svært kort tid...
Code2000

Code2000 er en pan-Unicode fonti TrueType-format, som har som mål å inkludere så mange tegn (bokstaver, symboler, osv.) fra så mange skriftsystemer som mulig. Siden 1998 har fonten blitt utviklet av James Kass, og den nyeste versjonen 1.171 sluppet i 2008 skal støtte så mye som mulig av Unicode 5.2-standarden.
Code2000 inneholder over 60 000 tegn, og hevder å være en av de mest omfattende tilgjengelige fonter. Fontene Code2001 og Code2002 er også under utvikling. Frem til 2010 var fonten tilgjengelig som shareware for $5.
Kristiansand Fekteklubb

Kristiansand Fekteklubb (Stiftet 2009) er en fekteklubb i Kristiansand som satser på sabelfekting og florettfekting.  Klubben har kurs og trening i fektesalen i underetasjen i Idda Arena og i Gimlehallen for aldre fra 9 år og oppover.
Helena Dam á Neystabø

Familie og yrkesliv

Hun vokste opp i København som datter av seminarlærer Ása Hátún og Atli Dam, Færøyenes sosialdemokratiske statsminister. Farfaren Peter Mohr Dam var også statsminister. Foreldrene ble skilt da datteren var ni år, og hun flyttet til Færøyene med moren som 13-åring. Hun giftet seg i 1981 med direktør Kristian á Neystabø fra Haldórsvík.
Helena Dam á Neystabø er cand.mag. i tysk og dansk språk og litteratur fra Københavns Universitet fra 1983 samt Master of Public Administration. Etter endt utdannelse har hun bodd på Færøyene, hvor hun først var gymnaslærer på Eysturoy, siden fullmektig i undervisningsdirektoratet med ansvar for yrkesopplæringen. Fra 1988 var hun konsulent ved Færøyenes skolebokforlag, fra 1990 daglig leder. Fra 2012 er hun rektor ved Føroya Handilsskúli, fra 2015 i permisjon.

Politisk arbeid

Neystabø har selv uttalt at hennes grunn til å stille til valg ved lagtingsvalget 1990 var det store overforbruket og oversubsidieringen av næringslivet i 1980-årene, som hun innså ville føre til en økonomisk krise. Hun ble parlamentarisk leder i mai 1993. Hun var medlem av Lagtingets markedskomité 1993–1994 samt formann i Justiskomiteen i samme periode. Hun ble valgt til formann i Sjálvstýrisflokkurin og gjenvalgt til Lagtinget i 1994, og var formann i Markedskomiteen frem til 1995, da hun ble formann i Utenrikskomiteen ut perioden. Etter lagtingsvalget 1998 ble hun sosial- og helseminister i Anfinn Kallsbergs første regjering, og ble dermed Sjálvstýrisflokkurins første kvinnelige minister. Sámal Petur í Grund fungerte som parlamentarisk leder, mens Jákup Sverri Kass møtte på Lagtinget som varamedlem, i Helena Dam á Neystabøs fravær.
I november 2001 ble Sámal Petur í Grund fremmet som motkandidat til ledervervet på Sjálvstýrisflokkurins landsmøte. Striden bunnet i de skarpe personlighetskontrastene dem i mellom, og endte med at Sámal Petur í Grund ble valgt. Han ble sittende i bare to uker, da han trakk seg, og nestformann og olje- og miljøminister Eyðun Elttør tok over. Kári P. Højgaard ble parlamentarisk leder. Samme måned trakk Helena Dam á Neystabø seg ut fra regjeringen og Sjálvstýrisflokkurins lagtingsgruppe, og fungerte som uavhengig representant frem til februar 2002, da hun meldte seg inn i Javnaðarflokkurin. Ved lagtingsvalget 2002 stilte hun ikke som kandidat, og gikk tilbake til stillingen som daglig leder.
Ved lagtingsvalget den 4. februar 2008 ble Neystabø valgt inn for Javnaðarflokkurin. Samme dag ble Jóannes Eidesgaards andre regjering utnevnt, hvor Neystabø ble justisminister. Regjeringssamarbeidet sprakk allerede i september samme år, og fra 26. september 2008 til 14. november 2011 var Helena Dam á Neystabø kulturminister i Kaj Leo Johannesens første regjering. Kulturdepartementet har ansvar for saker relaterte til skole, forskning, kirke, idrett og andre fritidsaktiviteter, og en periode i 2011 hadde hun også ansvaret for kommunalsaker i Innenriksdepartementet. Eyðgunn Samuelsen møtte på Lagtinget.
Solli DPS

Solli DPS (Solli distriktspsykiatriske senter) eller Solli sykehus er et psykiatrisk sykehus i Bergen,
DPS-et tilbyr behandling til personer over 18 år med psykiske lidelser. Nedslagsfeltet er primært i kommunene Os, Fusa, Samnanger, Austevoll og Fana bydel i Bergen. 
Eiere er Anton og Malla Mohrs legat og Stiftelsen Haraldsplass som har 50 % eierandel hver.
Solli DPS består av døgnavdeling med to poster, allmennpsykiatrisk post og rehabiliteringspost. I tillegg finnes dagavdeling, poliklinikk og akutt team.
What is History?

Bakgrunn

Boken ble opprinnelig holdt som en forelesningserie av Carr i januar-mars 1961, de såkalte The George Macauley Trevelyan Lectures ved University of Cambridge. Forelesningsrekken var ment som en bred innføring i historiefagets teori, og ettersom tilretteleggingen var veldig tilgjengelig ble forelesningsrekken utgitt som en bok. Boken er i ettertid blitt en klassiker innenfor historiografifaget.

Kritikk

Noen av Carrs synspunkter er omstridt, spesielt hans relativisme og hans avvisning av kontingens som en viktig faktor i historisk analyse. Boken har ført til mange responser fra historikere, blant annet Geoffrey Eltons klassiske arbeid, The Practice of History.

Andre utgave

Carr arbeidet med en revisjon av boken da han døde, og den er derfor uferdig. R.W. Davies har i 1987-utgaven tilføyd et kapittel om de planlagte endringene til boken.
Samiske geografiske navn i Grong

Samiske geografiske navn i Grong (knr 1742) angir stedsnavn i Grong kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare sørsamisk er tatt med i denne oversikten for Grong kommune.
Flags of Our Fathers

Handling

Flags of Our Fathers er en film som handler om slaget om den japanske vulkanøya Iwo Jima under den andre verdenskrig. De tre overlevende fra flaggreisingen blir brukt som propagandaverktøy av de amerikanske myndighetene for å få folk til å kjøpe flere krigsaksjer. Filmen illustrerer også den psykiske effekten krigen hadde på krigsveteranene og hvordan de slet med krigsminnene for resten av livet.
Ashraf Pahlavi

Bakgrunn

Hun ble født fem timer før tvillingbroren; moren van den annen av farens fire hustruer. Hun hadde ti søsken og halvsøsken.

Virke

Tidlig på 1930-tallet var hun og storesøsteren Shams blant de første prominente iranske kvinner som sluttet å bære det tradisjonelle sjalet offentlig.
Ashraf Pahlavi fikk ikke lov til å studere ved universitetet. Hun giftet seg i stedet som 18-åring (i mars 1937) med Mirza Khan Gazam, hvis familie var politisk alliert med farens slekt.  De ble skilt i 1942. Gazam var assisterende militærattasjé i 1941 i Washington, DC. Paret fikk én sønn.
Hun giftet seg så i Kairo med (Sahib ul-Izza) Ahmed Chafik Bey (født 21. september 1911). De ble skilt i 1960. De fikk en sønn og en datter.
Hun var viktig i det kupp som i 1953 brakte broren til makten. Det var hun som fikk sjahen til å forandre mening og gi grønt lys til styrte statsminister Mohammad Mossadegh, slik USAs og Storbritannias agenter arbeidet for. Sjahen var først motstander av operasjonen og ville lenge ikke ha noe av det. Tidlig i 1953 hadde Ashraf møter med CIA-agenter som oppfordret henne til å snakke med broren, ettersom det bare var hun som kunne øve innflytelse på ham.
Kuppet så først ut til å være mislykket og sjahen flyktet fra landet, men med hærens inngripen ble statsministeren avsatt og erstattet av general Fazlollah Zahedi, og sjahen kunne vende tilbake.
I etterkant av kuppet mot Mossadegh etablerte sjah Muhammed Reza seg som Irans reelle hersker. Hun forble en av brorens viktigste rådgivere, og hun var samtidig en forkjemper for iranske kvinners sak.
Hun inngikk et tredje og siste ekteskap den 5. juni 1960 på den iranske ambassade i Paris med Mehdi Bushehri (født 1916). Dette ekteskapet var barnløst.
Etter den iranske revolusjon i 1979 levde hun i eksil i New York City, Paris og Monte Carlo og engasjerte seg sterkt politisk for hjemlandet. Prinsesse Ashrafs sønn, Shahriar Shafiq, ble myrdet i Paris i 1979 utenfor hennes residens.
Hun døde i en alder av 96 år.